Voëlklip: Polisie sê g'n misdaad word vermoed | Netwerk24
Deur Jackie Kruger 30 Desember 2019 07:03
Die polisie volstaan daarby dat slegs 'n geregtelike doodsondersoek gedoen word na die dood van Heidi Scheepers (35) en haar twee kinders, Hugo (2) en Cuzette (6) van Heroldsbaai en dat geen misdaad vermoed word nie.
So het kapt. Malcolm Pojie, polisiewoordvoerder, Sondag gesê toe Netwerk24 navraag doen het oor 'n berig in Rapport, waarin haar man, Ettienne Scheepers, aanvoer dat hy glo daar iets meer agter die voorval sit.
Volgens die berig het Ettienne ook laat blyk daar is geen manier dat Heidi haarself om die lewe sou bring nie en dat hy inligting van 'n ooggetuie het dat daar moontlik iemand anders by die voertuig was in die oomblikke voor die treurspel.
Ettienne het ook ontken dat 'n nuwe vriendin by hom ingetrek het.
Dit is 'n geregtelike doodsondersoek en geen misdaad word vermoed nie.
Kapt. Malcolm Pojie
Volgens Pojie is die polisie se ondersoek nog aan die gang. "Dit is 'n geregtelike doodsondersoek en geen misdaad word vermoed nie," benadruk hy.
Heidi en die kinders het op 22 Oktober in hul Volkswagen Caravelle oor 'n afgrond by Voëlklip, 'n uitkykpunt by Heroldsbaai, gestort.
Heidi-hulle was vroeër die dag saam met Ettienne, eienaar van die Heroldsbaai-kafee, op die strand in Heroldsbaai, maar het toe verdwyn. Die voertuig is op 23 Oktober met laagwater gevind.
Hugo se lyk is op 24 Oktober gevind en Heidi s'n twee dae later. 'n Voorlopige lykskouingsverslag het getoon hulle het verdrink. Cuzette se lyk is nog nie gevind nie.
Die polisie het onlangs ook die amptelike uitslag van die volledige lykskouingsverslag ontvang, maar gaan ook nie nader besonderhede daaroor bekend maak nie, uit respek vir die familie.
'n Familielid van Heidi het Sondag by navraag in 'n WhatsApp-boodskap laat blyk dat sy Netwerk24 se boodskap aan Heidi se pa (Brink van Bosch) sal aanstuur. Vroeër het nog 'n familielid op 'n navraag laat blyk dat die familie rou en dat hulle later op hul eie voorwaardes na die media sal uitreik as hulle sou wou.